Video: 350 fietse vir minderbevoorregte kinders350 fietse is onlangs aan behoeftige kinders in Bergville, KwaZulu-Natal, geskenk (Foto: Verskaf) Nie elke kind het die voorreg om soggens laat te lê en deur sy of haar ouers per motor na die skool geneem te word nie – inteendeel, sommige leerders, baie van hulle bloedjonk, is douvoordag op om ŉ tog van 10 tot 15 km na die skool af te lê. Juis dáárom het die motorvervaardiger Volkswagen Suid-Afrika onlangs 350 fietse aan minderbevoorregte kinders in Bergville, KwaZulu-Natal, geskenk. ŉ Studie, wat in 2009 deur World Bicycle Relief en die Zambabwiese departement van onderwys van stapel gestuur is, het getoon dat meer as die helfte van die leerders in dié land soggens van 04:00 af verskeie verantwoordelikhede by die huis moet voltooi voordat hulle etlike kilometers verder na die skool moet stap. Die gevolg hiervan was ŉ toename in traagheid, afwesigheid, uitputting en dikwels die volledige onttrekking van die kind aan die onderwysstelsel. 350 fietse is onlangs aan behoeftige kinders in Bergville, KwaZulu-Natal, geskenk (Foto: Verskaf) Vanuit dié nood is die Bicycle Education Empowerment Programme (BEEP) op die been gebring. Dié organisasie skenk fietse aan behoeftige kinders om hulle tog na die skool te verbeter. Dit is egter nie net in arm Afrikalande waar kinders dié omstandighede in die gesig staar nie, aangesien dit ook dieselfde harde werklikheid vir baie skoolkinders in Suid-Afrika is. Leerders van drie skole in die Bergville-omgewing het daarom onlangs 350 fietse ontvang as deel van die BEEP- en Qhubeka Buffalo Bicycles-programme. Matt Gennrich, Volkswagen-mediabestuurder, het gesê dié fietse sal ŉ daadwerklike verskil aan die lewe van talle jongmense maak. “Ons het reeds gesien dat leerders beter op skool vaar nadat hulle tog na die skool vergemaklik is. Hulle het ook beter konsentrasie en baie meer ure per week wat hulle aan studie kan afstaan,” het hy gesê. 350 fietse is onlangs aan behoeftige kinders in Bergville, KwaZulu-Natal, geskenk (Foto: Verskaf) Sarah Phaweni, ŉ woordvoerder vir Qhubeka, meen ook dié programme verseker dat die fietse daadwerklik bydra tot die welstand van die leerders. ŉ Opgeleide persoon, wat in elke gebied vir die sogenaamde Bicycle Supervisory Committee werk, verseker dat die fietse aan die regte kandidate uitgedeel word. Die persoon laat die ouers en leerders ook ŉ kontrak onderteken, en die fiets word slegs hulle eiendom indien hulle op skool presteer. ŉ Vriendskaplike wedstryd tussen skoolleerders, wat vroeër vanjaar plaasgevind het, gaan ook verseker dat ses leerders die geleentheid kry om in ŉ amptelike fietswedstryd in 2017 mee te ding. Die leerders ontvang tans opleiding. Volkswagen SA het tot op hede 1 850 fietse geskenk. Besoek Volkswagen se webwerf.